1. ปัจจัยความเสี่ยง

  ความเสี่ยง ความสลับซับซ้อน และความไม่แน่นอน เป็นตัวกำหนดภาวะทางธุรกิจในปัจจุบัน
  ธุรกิจอาจมีความเสี่ยงที่เกิดจากกลยุทธ์ในการดำเนินงาน สถานะทางการเงิน
  การปฏิบัติตามกฎข้อบังคับ หรือการดำเนินงาน และจากระบบคอมพิวเตอร์
  มีทั้งความเสี่ยงภายในองค์กรจนถึงความเสี่ยงจากปัจจัยภายนอกที่มีผลกระทบต่อสภาวะการดำเนินธุรกิจ
  ปัจจัยเสี่ยงที่เกิดจากภายในองค์กรธุรกิจเอง ได้แก่ ความเสี่ยงพื้นฐานต่าง ๆ
  ในรูปของภัยพิบัติต่าง ๆ เช่น อัคคีภัยและอุทกภัย ความเสี่ยงจากสภาวะการปฏิบัติงาน อาทิ
  การพึ่งพาเทคโนโลยีสารสนเทศ ตลอดจนความเสี่ยงจากพนักงาน อาทิเช่น
  ความสามารถที่จะฝึกอบรมพนักงานให้มีทักษะในการปฏิบัติงานตามยุทธศาสตร์
  และจูงใจให้พนักงานทำงานกับบริษัทฯ อีกทั้งยังมีความเสี่ยงจากปัจจัยภายนอก
  จากการติดต่อกับผู้อื่น ความสัมพันธ์ของบริษัทฯ ในฐานะผู้จัดจำหน่ายสินค้า ลูกค้า นายจ้าง
  และบริษัทที่บริษัทฯ เข้าไปลงทุนซึ่งเป็นปัจจัยเสี่ยงที่อยู่นอกเหนือการควบคุมของบริษัทฯ
  แต่มีผลกระทบอย่างมีนัยสำคัญต่อสภาวะแวดล้อมในการดำเนินงานและผลที่ได้รับจากการประกอบการของบริษัทฯ
  ความเสี่ยงสำคัญที่บริษัทฯ ประสบอยู่ในปัจจุบันคือ ความเสี่ยงจากตลาดหุ้น ความเสี่ยงจากผู้ถือหุ้น
  ความเสี่ยงจากสภาวะเศรษฐกิจ ความเสี่ยงจากการแข่งขัน เช่น การดำเนินการของคู่แข่ง
  ความเสี่ยงจากกฎระเบียบและกฎหมาย ความเสี่ยงจากพนักงานลูกจ้าง
  และความเสี่ยงจากเทคโนโลยีสารสนเทศ

  บริษัทฯ เป็นบริษัทจดทะเบียนในตลาดหลักทรัพย์แห่งประเทศไทย ดังนั้นราคาหุ้นของบริษัทฯ
  ย่อมได้รับผลกระทบจากสภาวะตลาดทั้งในระดับประเทศ ภูมิภาค และนานาชาติ
  สภาวะตลาดภายในประเทศเปลี่ยนแปลงไปตามสภาพเศรษฐกิจและการเมืองในประเทศ
  ในภูมิภาคและระหว่างประเทศ และการเก็งกำไร ในปี 2546
  ตลาดหลักทรัพย์ของประเทศไทยเป็นหนึ่งในตลาดที่มีความแข็งแกร่งที่สุดในภูมิภาค
  โดยดัชนีตลาดหลักทรัพย์ ณ สิ้นปี เพิ่มขึ้นร้อยละ 116.6 ราคาหุ้นของบริษัทฯ
  ให้ผลตอบแทนที่ดีเช่นกัน โดยเพิ่มสูงขึ้นร้อยละ 16.7 ราคาปิด ณ สิ้นปี อยู่ที่ 46 บาท
  เพิ่มขึ้นจาก 32บาทของปีก่อน
  สะท้อนให้เห็นทั้งสภาพตลาดโดยรวมและผลประกอบการที่ดีของบริษัทฯ
  โดยเฉพาะในช่วงครึ่งปีหลังของปี 2546
  การลงทุนในตลาดหลักทรัพย์แห่งประเทศไทยให้ผลตอบแทนที่ดี แม้ว่าจะมีปัจจัยลบต่าง ๆ มากมาย
  รวมถึงผลกระทบจากการแพร่ระบาดของโรคซาร์ส (SARS)
  ความไม่สงบและการก่อการร้ายซึ่งยังคงดำเนินไปอย่างต่อเนื่องในภูมิภาคเอเชียตะวันออกเฉียงใต้
  สงครามในประเทศอิรัค และความกังวลเกี่ยวกับภาวะเศรษฐกิจของประเทศสหรัฐอเมริกา
  โดยเฉพาะงบประมาณที่มีการขาดดุลเพิ่มขึ้น และการอ่อนตัวของค่าเงินสกุลดอลลาร์สหรัฐอเมริกา
  ปัจจัยเหล่านี้ถือเป็นความเสี่ยงที่มีความสำคัญอย่างยิ่งต่อตลาดหลักทรัพย์ของไทย
  และอาจนำไปสู่ภาวะตลาดฟองสบู่เนื่องจากการหวนคืนของการเก็งกำไรในตลาดหลักทรัพย์

  แม้ว่าบริษัทฯ จะเป็นบริษัทจดทะเบียนในตลาดหลักทรัพย์แห่งประเทศไทย
  แต่หุ้นส่วนใหญ่ของบริษัทฯ ก็ถือโดยผู้ถือหุ้นไม่กี่ราย โดยผู้ถือหุ้นรายใหญ่ได้แก่
  กลุ่มเอสเอชวีจากประเทศเนเธอร์แลนด์ซึ่งได้ร่วมกับผู้ถือหุ้นอื่นบางรายเป็นผู้ถือหุ้นที่มีอำนาจควบคุมบริษัทฯ
  บริษัทฯ มีความสัมพันธ์อันยาวนานกับกลุ่มเอสเอชวี และจากความสัมพันธ์อันดีนี้เองทำให้บริษัทฯ
  สามารถดำเนินธุรกิจค้าส่งแบบชำระเงินสดและบริการตนเองในประเทศไทยยาวนานเกือบ 15 ปี
  ทีมผู้บริหารของบริษัทฯ
  ประกอบด้วยทีมงานที่มีความชำนาญและประสบการณ์สูงทั้งในประเทศและต่างประเทศ มีความรู้
  ความเข้าใจ
  และมีความสามารถในเรื่องอุตสาหกรรมค้าปลีกในประเทศไทยและกระบวนการจัดจำหน่ายของผู้ผลิตผู้จัดจำหน่าย
  อย่างไรก็ตาม บริษัทฯ ได้ปรึกษากับกลุ่มเอสเอชวีในทุกแง่มุมของการดำเนินธุรกิจ เช่น
  ในเรื่องการจัดซื้อ การเงิน และเทคโนโลยีสารสนเทศ นอกจากนี้ บริษัทฯ
  ยังมีการทำสัญญาการใช้ซอฟต์แวร์และใบอนุญาตต่าง ๆ กับสมาชิกในกลุ่มเอสเอชวี
  โดยมีการต่ออายุสัญญาทุกปีและไม่มีข้อบ่งชี้ใดที่จะเป็นปัจจัยที่จะกระทบการต่อสัญญานั้น ๆ
  ในการดำเนินงานตามปกติ บริษัทฯ มิได้พึ่งพาผู้ถือหุ้นรายอื่นใด
  และการเปลี่ยนแปลงในผู้ถือหุ้นจะไม่ส่งผลกระทบอย่างมีนัยสำคัญต่อธุรกิจของบริษัทฯ
  ยกเว้นกรณีผู้ถือหุ้นกลุ่มเอสเอชวีซึ่งเป็นผู้ถือหุ้นรายใหญ่ของบริษัทฯ

  ในฐานะผู้ดำเนินธุรกิจค้าส่งแบบชำระเงินสดและบริการตนเอง บริษัทฯ
  เชื่อมั่นว่าจะช่วยลดความเสี่ยงจากผลกระทบที่เกิดจากการลดความเชื่อมั่นของผู้บริโภคเนื่องจากกลุ่มลูกค้าหลักของบริษัทฯ
  มิใช่เป็นผู้บริโภครายย่อยเหมือนเช่นกรณีของผู้ประกอบการค้าปลีกแบบดิสเค้าท์สโตร์หรือไฮเปอร์มาร์เก็ต
  อย่างไรก็ตาม ธุรกิจทุกประเภทย่อมมีความอ่อนไหวต่อสภาวะเศรษฐกิจ
  ดังนั้นหากสภาวะเศรษฐกิจของไทยตกต่ำลงในอนาคตย่อมจะส่งผลกระทบต่อธุรกิจของบริษัทฯ
  ในฐานะที่เป็นผู้ประกอบการค้าแบบชำระเงินสดและบริการตนเอง บริษัทฯ
  จึงยังไม่มีความเสี่ยงเรื่องหนี้สูญ เนื่องจากบริษัทฯ
  ขายสินค้าเป็นเงินสดทั้งหมดและมีเงินทุนหมุนเวียนที่มีสภาพคล่องสูง ขณะเดียวกันบริษัทฯ
  เห็นว่าการที่บริษัทฯ
  มีสัดส่วนสินค้าอุปโภคน้อยทำให้ช่วยเพิ่มความคล่องตัวในการตอบสนองต่อสภาวะการค้าที่ตกต่ำได้ดีขึ้นเนื่องจากสินค้าคงคลังส่วนใหญ่จะเป็นสินค้าบริโภคซึ่งมีการจำหน่ายออกไปในอัตราที่รวดเร็วกว่าสินค้าอุปโภค
  และยอดขายของสินค้าบริโภคจะขึ้นอยู่กับรายได้ที่ใช้จ่ายได้จริงของผู้บริโภคน้อยกว่าเมื่อเทียบกับยอดขายสินค้าอุปโภค

  ในฐานะผู้ค้าส่งสินค้าบริโภคที่มุ่งเน้นในเรื่องอาหารสด บริษัทฯ
  จึงอาจได้รับผลกระทบในเชิงลบด้านยอดขายจากความหวาดกลัวของผู้บริโภคเกี่ยวกับผลิตภัณฑ์อาหาร
  ตัวอย่างเช่น
  ผลกระทบเชิงลบต่อยอดขายไก่ซึ่งเกิดจากการระบาดของไข้หวัดนกหรือโรคที่คล้ายคลึงกันในภูมิภาค
  ผู้บริโภคในปัจจุบันได้ให้ความสนใจเกี่ยวกับความปลอดภัยและความถูกสุขอนามัยของอาหารเพิ่มขึ้นและมีความรู้ความเข้าใจมากขึ้น
  ดังนั้น ถึงแม้ว่าบริษัทฯ จะสั่งซื้ออาหารสดจากผู้จัดจำหน่ายที่เชื่อถือได้และได้รับใบรับรอง
  และกำหนดมาตรฐานความสะอาดและความถูกสุขอนามัยที่เข้มงวดในการสั่งซื้อสินค้าเข้าร้านค้าของบริษัทฯ
  บริษัทฯ ก็ยังอาจได้รับความเสี่ยงจากภาวะเชิงลบซึ่งอาจส่งผลกระทบต่อยอดขายของบริษัทฯ
  เนื่องจากความตื่นกลัวและความตื่นตัวในภูมิภาค

  การแข่งขันในภาคธุรกิจค้าปลีกรูปแบบใหม่ยังคงเป็นไปอย่างดุเดือด
  ผู้ประกอบการธุรกิจหลายรายยังคงขยายสาขาอย่างรวดเร็วโดยต่อเนื่องและเพิ่มขึ้นอย่างมากในต่างจังหวัด
  แต่ก็ยังคงมีการขยายสาขาในกรุงเทพมหานครอยู่ต่อไป
  โดยการขยายสาขาในต่างจังหวัดจะมุ่งไปที่ชุมชนที่เล็กลง
  ซึ่งก่อให้เกิดการแข่งขันที่สูงขึ้นระหว่างผู้ค้าปลีก
  เนื่องจากฐานลูกค้าจะเล็กลงและโอกาสที่จะแข่งขันกันเองจะเพิ่มมากขึ้น
  ประกอบกับร้านค้าของผู้ค้าปลีกในธุรกิจเดียวกันจะตั้งอยู่ใกล้เคียงกันยิ่งขึ้น
  และแม้ว่าการดำเนินธุรกิจของผู้ค้าปลีกรายอื่นไม่ถือเป็นคู่แข่งโดยตรงของบริษัทฯ
  แต่อาจมีผลกระทบต่อบริษัทฯ ในการแย่งฐานลูกค้าหลัก และความสามารถในการหาทำเลที่ตั้งใหม่
  ๆ
  โดยเฉพาะภายหลังจากที่ได้มีการประกาศบังคับใช้กฎหมายฉบับใหม่ซึ่งกำหนดเขตพื้นที่ตั้งสาขาสำหรับการดำเนินธุรกิจค้าปลีก
  การขยายตัวของธุรกิจไฮเปอร์มาร์เก็ตจะเน้นที่ผู้บริโภคสุดท้ายเป็นหลัก คือ
  เป็นลูกค้ารายบุคคลหรือเป็นครอบครัวซึ่งซื้อสินค้าเพื่อใช้ส่วนตัว
  แม้ว่าผู้บริโภคสุดท้ายมิใช่กลุ่มลูกค้าหลักของบริษัทฯ เนื่องจากบริษัทฯ
  ดำเนินธุรกิจการค้าแบบชำระเงินสดและบริการตนเอง
  แต่อาจมีผลกระทบในทางลบต่อการขายผลิตภัณฑ์บางชนิดโดยเฉพาะสินค้าอุปโภคซึ่งถูกคัดเลือกให้ตรงกับความต้องการของกลุ่มลูกค้าหลักของบริษัทฯ

  อัตราการขยายสาขาของบริษัทฯ
  จะต่ำกว่าคู่แข่งในธุรกิจไฮเปอร์มาร์เก็ตเนื่องจากใช้นโยบายคัดเลือกทำเลที่ตั้งที่มีลูกค้ารองรับในจำนวนเงินลงทุนที่เหมาะสมและให้อัตราผลตอบแทนการลงทุนสูงสุด
  บริษัทฯ วางแผนการขยายสาขาและการเลือกทำเลที่ตั้ง โดยพิจารณาจากเกณฑ์ต่าง ๆ
  อย่างรอบคอบ ไม่ว่าจะเป็นสภาพตลาด การแข่งขัน จำนวนลูกค้ากลุ่มเป้าหมาย
  ความต้องการของลูกค้า พื้นที่ขาย และประเภทสินค้าและบริการที่จะนำเสนอแก่ลูกค้า
  ปัจจัยเหล่านี้จะได้รับการพิจารณาร่วมกับอัตราผลตอบแทนการลงทุนที่ตั้งเป้าหมายไว้
  โดยมิได้พิจารณาเพียงว่ามีทำเลที่ตั้งที่เหมาะสมอยู่แล้วเท่านั้น ในปี 2545 บริษัทฯ
  ได้เปิดสาขาใหม่หนึ่งแห่งที่สามเสน และในปี 2546 บริษัทฯ ได้เปิดสาขาเพิ่มอีกสองสาขา
  ในจังหวัดนครศรีธรรมราช และเชียงราย
  สาขาที่เปิดใหม่ทั้งสองแห่งนี้จะมีขนาดเล็กกว่าสาขาที่มีอยู่เดิม ซึ่งสอดคล้องกับกลยุทธ์ของบริษัทฯ
  ที่จะเน้นเป้าหมายกลุ่มลูกค้าเฉพาะเจาะจง ได้แก่ ผู้ประกอบการโรงแรม ภัตตาคาร
  ผู้ให้บริการด้านอาหาร ผู้ค้าปลีกรายย่อย และผู้ประกอบธุรกิจวิชาชีพขนาดกลางและขนาดย่อม
  แม้ว่าเกณฑ์ในการเลือกทำเลที่ตั้งสาขาของบริษัทฯ
  จะต่างไปจากเกณฑ์ที่ผู้ประกอบการค้าปลีกขนาดใหญ่ใช้
  แต่ก็ยังต้องขึ้นอยู่กับสภาพอุปสงค์และอุปทานในตลาดอสังหาริมทรัพย์ซึ่งอาจทำให้ไม่สามารถจัดหาทำเลที่ตั้งที่ต้องการได้ในราคาที่เหมาะสม

  การเจริญเติบโตของภาคธุรกิจค้าปลีกในประเทศไทยตลอดระยะเวลา 5
  ปีที่ผ่านมามีผลกระทบที่สำคัญต่อภาคธุรกิจอื่น รวมถึงธุรกิจค้าปลีกแบบดั้งเดิม
  การเจริญเติบโตอย่างรวดเร็วในภาคธุรกิจค้าปลีกส่งผลให้เกิดกระแสเรียกร้องให้มีการกำหนดกฎเกณฑ์ทางกฎหมายและข้อบังคับต่างๆ
  ซึ่งในปี 2546 ได้มีการประกาศใช้กฎหมายและแนวทางปฏิบัติของหน่วยงานราชการที่สำคัญ ได้แก่
  การประกาศใช้กฎหมายว่าด้วยการจัดโซนนิ่งเพื่อกำหนดที่ตั้ง ขนาด แบบแปลน
  และโครงสร้างของอาคารที่จะใช้เพื่อประกอบธุรกิจค้าปลีกและค้าส่งทั้งที่จะตั้งอยู่ภายในและนอกเขตผังเมืองที่ประกาศใช้อยู่เดิม
  กฎหมายว่าด้วยการโซนนิ่งดังกล่าวยังกำหนดให้อาคารที่ใช้เพื่อประกอบธุรกิจค้าปลีกและค้าส่งที่มีพื้นที่ใช้สอยเกินกว่า
  1,000 ตารางเมตรต้องตั้งอยู่ห่างจากเขตเทศบาลอย่างน้อย 15 กิโลเมตร
  ซึ่งกฎหมายดังกล่าวอาจจะส่งผลกระทบอย่างมีนัยสำคัญต่อความสามารถของผู้ประกอบการค้าปลีกรูปแบบใหม่ในการเปิดสาขาใหม่ในเขตต่างจังหวัด
  ทั้งนี้ กฎหมายดังกล่าวได้กำหนดข้อยกเว้นไว้สำหรับร้านค้าที่จำหน่ายสินค้าเฉพาะอย่าง
  ร้านจำหน่ายสินค้าอุปโภค และห้างสรรพสินค้าที่ไม่มีซูเปอร์มาร์เก็ต อย่างไรก็ดี
  ข้อกำหนดว่าด้วยการโซนนิ่งได้วางกฎเกณฑ์อย่างเข้มงวดในภาพรวม
  แนวทางปฏิบัติของหน่วยงานราชการที่สำคัญอีกฉบับที่ได้ประกาศใช้ในปี 2546
  ซึ่งเกี่ยวข้องกับพระราชบัญญัติว่าด้วยการแข่งขันทางการค้า
  ซึ่งได้กำหนดสาระสำคัญเกี่ยวกับการค้าที่ไม่เป็นธรรม
  โดยการปฏิบัติทางการค้าที่ไม่เป็นธรรมดังกล่าวถูกกำหนดโทษในการฝ่าฝืนทั้งโทษปรับและโทษจำคุก
  และมีผลย้อนหลังนับแต่เดือนมีนาคม 2542 ข้อกำหนดของพระราชบัญญัติฉบับนี้หลาย ๆ
  ประการยังจะต้องได้รับการตีความให้ชัดแจ้ง
  และขั้นตอนการดำเนินการตามพระราชบัญญัติฉบับนี้ก็ยังไม่ชัดเจน ธุรกิจของบริษัทฯ
  จึงยังจะได้รับความเสี่ยงจากกฎเกณฑ์และข้อบังคับทางกฎหมายซึ่งจะกระทบต่อการดำเนินการของบริษัทฯ
  ในสาระสำคัญ

  การบริหารความเสี่ยงจากการปฏิบัติตามกฎระเบียบ การดำเนินการ และระบบงาน
  จะยังคงดำเนินต่อไป โดยมีการทบทวนนโยบายการบริหารอย่างต่อเนื่อง บริษัทฯ
  มีพนักงานที่มีประสิทธิภาพสูงและทันต่อการพัฒนาธุรกิจค้าปลีกระดับโลก
  อีกทั้งคณะผู้บริหารและคณะกรรมการบริษัทฯ
  ก็ได้ดำเนินงานทบทวนปัจจัยความเสี่ยงดังกล่าวอย่างจริงจัง บริษัทฯ
  จะดำเนินการฝึกอบรบและลงทุนทางด้านทรัพยากรบุคคลอย่างต่อเนื่อง
  ขณะเดียวกันต้องแข่งขันกับผู้ประกอบการรายอื่นในประเทศไทยเพื่อแสวงหาบุคลากรที่ดีที่สุดจากตลาดแรงงานซึ่งผู้ที่มีความเชี่ยวชาญในธุรกิจด้านนี้ยังมีจำนวนน้อย
  อัตราการขยายตัวของธุรกิจค้าปลีกรูปแบบใหม่ย่อมจะส่งผลให้เกิดความต้องการแรงงานที่มีความเชี่ยวชาญเพิ่มขึ้นอย่างต่อเนื่อง
  โดยเฉพาะในเขตพื้นที่ต่างจังหวัด และบริษัทฯ
  ย่อมได้รับความเสี่ยงในการคัดเลือกและว่าจ้างพนักงานที่มีความสามารถในระดับที่บริษัทฯ
  ต้องการ ในขณะที่บริษัทฯ ลงทุนทางด้านการพัฒนาทรัพยากรบุคคลอย่างต่อเนื่อง บริษัทฯ
  ก็ต้องเผชิญกับความเสี่ยงในการลงทุนกับพนักงานของบริษัทฯ
  โดยที่อาจจะไม่ได้รับผลประโยชน์ตอบแทนกลับคืนหากพนักงานลาออกจากบริษัทฯ ไป บริษัทฯ
  เชื่อมั่นว่าสภาพแวดล้อมในการทำงานที่ดี รวมทั้งโครงการให้การสนับสนุนและฝึกอบรมที่บริษัทฯ
  จัดให้แก่พนักงานจะช่วยลดความเสี่ยงในการได้มาและคงไว้ซึ่งพนักงานที่มีคุณภาพซึ่งเป็นกำลังสำคัญและเป็นสิ่งจำเป็นสำหรับบริษัทฯ
  ในการพัฒนาธุรกิจของบริษัทฯ ให้เติบโตยิ่งขึ้น

  บริษัทฯ
  ได้ใช้เทคโนโลยีสารสนเทศในการติดต่อสื่อสารภายในองค์กรซึ่งถือเป็นปัจจัยพื้นฐานในการดำเนินธุรกิจของบริษัทฯ
  การใช้เทคโนโลยีสารสนเทศรวมถึงการติดต่อเชื่อมโยงระหว่างบุคคลภายนอกกับภายในองค์กร
  ตัวอย่างเช่น การใช้ระบบพาณิชย์อิเล็คทรอนิกส์ระหว่างธุรกิจ (B2B)
  และการใช้อีเมล์และเครื่องมือการสื่อสารอื่น ๆ นอกจากนี้ ระบบปฏิบัติการของบริษัทฯ
  ทั้งหมดยังได้รับการพัฒนาให้ดำเนินการผ่านระบบคอมพิวเตอร์ทั้งสิ้น ดังนั้น บริษัทฯ
  จึงมีความเสี่ยงที่จะได้รับผลกระทบในสาระสำคัญต่อธุรกิจของบริษัทฯ
  หากระบบเทคโนโลยีสารสนเทศล้มเหลวหรือไม่สามารถปฏิบัติการได้ ตัวอย่างเช่น
  เกิดจากไวรัสที่ส่งผ่านระบบอีเล็คโทรนิคส์ แผนกเทคโนโลยีสารสนเทศของบริษัทฯ
  ได้ดำเนินการอย่างมีประสิทธิภาพในการดูแลเพื่อให้มั่นใจว่าบริษัทฯ
  ได้รับการป้องกันจากความเสี่ยงดังกล่าวอย่างเหมาะสมและมีประสิทธิภาพ